b'\n_START_ARTICLE_\nRizvanec\n_START_SECTION_\nZgodovina\n_START_PARAGRAPH_\nTa sorta je nastala leta 1882, ko je \xc5\xa1vicarski ampelograf, botanik, rastlinski fiziolog, enolog in vinogradnik Hermann Mueller (1850, T\xc3\xa4gerwilen -1927, Thurgau) v nem\xc5\xa1kem Geisenheimu vzgojil to trto s kri\xc5\xbeanjem francoske sorte Madeleine royale in nem\xc5\xa1ke sorte renskega rizlinga. Najnovej\xc5\xa1e raziskave DNK so pokazale, da je, v tem kri\xc5\xbeanju Madeleine royale opra\xc5\xa1ila Renski rizling (Riesling). Dolgo je veljalo napa\xc4\x8dno mi\xc5\xa1ljenje, da je sorta kri\xc5\xbeanec med Renskim rizlingom (Riesling) in Zelenim silvancem (Silvaner), od tu izvira slovensko poimenovanje Rizvanec. Razmno\xc5\xbeevanje trsov so nato nadaljevali v \xc5\xa0vici, kasneje pa jo je dr. Dorn vrnil v Nem\xc4\x8dijo, kjer jo je poimenoval M\xc3\xbcller-Thurgau v \xc4\x8dast vzgojitelju in \xc5\xa1vicarskemu kantonu Thurgau, katerega ime, si je sam Hermann Mueller, dodal in velja, v skraj\xc5\xa1avi Muell.-Thurg. , tudi, ko ga navajamo, kot avtorja pri vseh latinskih botani\xc4\x8dnih poimenovanjih in poimenovanjih rastlinskih patogenov, ki jih je le-ta uvedel.\n_START_SECTION_\nLastnosti\n_START_PARAGRAPH_\nZa rast ne potrebuje posebnih pogojev, najbolj pa se po\xc4\x8duti v globoki, te\xc5\xbeki zemlji. Ni ob\xc4\x8dutljiv na pozebo, rodi pa zelo zgodaj. Pri nas ga najve\xc4\x8d gojijo v Podravju._NEWLINE_Grozd trte rizvanca je srednje velik in valjaste oblike ter nabit. Ima srednje debele, okroglaste rumenkaste jagode s tanko ko\xc5\xbeico. Listje je veliko, petdelno in svetlozelene barve._NEWLINE_Vino je elegantno, ne\xc5\xbeno, blagega okusa, rahlo di\xc5\xa1e\xc4\x8de ali skoraj nevtralno, odvisno od zrelosti grozdja. Zaradi nizke vsebnosti kislin ni primerno za staranje in se ga priporo\xc4\x8da kot mlado vino. Pogosto se ga dodaja k bogatej\xc5\xa1im in kislinsko polnej\xc5\xa1im sortam. Mlad rizvanec je sve\xc5\xbe, cvetica pa se izra\xc5\xbea v ne\xc5\xbenem mu\xc5\xa1katnem ali orehovem tonu. Prav zaradi njegove ne\xc5\xbenosti so \xc5\xbee od nekdaj imeli to vino za \xc5\xbeensko. V kulinariki bo lepo delal dru\xc5\xbebo testeninam z ne preve\xc4\x8d pikantnimi omakami, ne\xc5\xbenim sirom in prekajenim ribam. Ponudimo ga ohlajenega na 10 - 12 \xc2\xb0C.'